Spremembe izkaza prihodkov in odhodkov po oddelkih so na voljo na portalu EUR-Lex ( http://eur-lex.europa.eu/budget/www/index-sl.htm ). Temu dokumentu je za ponazoritev priložena angleška različica sprememb kot priloga v proračunskem formatu.

–Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in zlasti člena 41 Uredbe,

–Pogodbe o delovanju Evropske unije in zlasti člena 314 Pogodbe v povezavi s Pogodbo o ustanovitvi Evropske skupnosti za atomsko energijo in zlasti člena 106a Pogodbe Euratom,

1.Uvod

Namen predloga spremembe proračuna (v nadaljnjem besedilu: PSP) št. 5 za leto 2017 je dvojen:

·zagotoviti financiranje iz splošnega proračuna za leto 2017 za Evropski sklad za trajnostni razvoj (EFSD) po sprejetju ustrezne pravne podlage s strani Evropskega parlamenta in Sveta;

·v splošnem proračunu za leto 2017 odraziti rezultat vmesnega pregleda uredbe o večletnem finančnem okviru v zvezi s povečanjem letnega zneska rezerve za nujno pomoč (EAR) z 280 milijonov EUR na 300 milijonov EUR v cenah iz leta 2011.

Na splošno ta PSP povečuje raven odobritev za prevzem obveznosti za 297,8 milijona EUR, odobritve plačil pa ostajajo nespremenjene.

2.Evropski sklad za trajnostni razvoj (EFSD)

2.1 Ozadje

Komisija je 7. junija 2016 izdala Sporočilo o vzpostavitvi novega partnerskega okvira s tretjimi državami v okviru evropske agende o migracijah. V njem je predlagala vrsto različnih ukrepov za reševanje najnujnejših potreb beguncev in podpiranje gostiteljskih skupnosti, hkrati pa poudarila potrebo po dolgoročni strategiji za odpravljanje temeljnih vzrokov migracij. Evropski svet je 28. junija 2016 potrdil predlog Komisije in Komisijo pozval, naj do septembra 2016 pripravi predlog ambicioznega načrta za zunanje naložbe.

Komisija je predstavila sporočilo o novem evropskem načrtu za zunanje naložbe za spodbujanje naložb v Afriki in sosedstvu.

Načrt za zunanje naložbe sledi isti logiki kot Evropski sklad za strateške naložbe (EFSI): uporaba javnih sredstev kot jamstva za privabljanje javnih in zasebnih naložb. Kot del širših prizadevanj, ki jih EU izvaja na podlagi novega partnerskega okvira, bi načrt za zunanje naložbe dopolnjeval razvojno pomoč Unije, okrepil njena partnerstva, spodbujal nov model udeležbe zasebnega sektorja in prispeval k doseganju ciljev trajnostnega razvoja.

Načrt za zunanje naložbe temelji na treh stebrih: (i) Evropskem skladu za trajnostni razvoj (EFSD), (ii) tehnični pomoči ter (iii) izboljšanju naložbenega ozračja in splošnih političnih razmer. EFSD sestavlja integriran finančni sveženj načrta za zunanje naložbe, ki združuje financiranje instrumentov za kombiniranje financiranja in jamstvo EFSD (1 500 milijonov EUR), podpira pa ga jamstveni sklad EFSD (750 milijonov EUR, od tega 350 milijonov EUR iz proračuna EU in 400 milijonov EUR iz Evropskega razvojnega sklada).

Komisija je 14. septembra 2016 predložila predlog uredbe o ustanovitvi EFSD, jamstva EFSD in jamstvenega sklada EFSD.

17. oktobra 2016 je predložila dopolnilno pismo št. 1 k predlogu splošnega proračuna za leto 2017, v katerem predlaga, da se v letu 2017 oblikujejo rezervacije za jamstveni sklad EFSD v višini 275 milijonov EUR.

V končnem dogovoru o proračunu za leto 2017 oblikovanje rezervacij za EFSD ni bilo ohranjeno do sprejetja pravne podlage, vendar sta Evropski parlament in Svet povabila „Komisijo, naj zaprosi za potrebne odobritve v okviru spremembe proračuna v letu 2017, da bi zagotovili financiranje EFSD iz proračuna EU, takoj ko bo sprejeta pravna podlaga“.

Končni kompromis o predlogu uredbe o EFSD so Evropski parlament, Svet in Komisija sprejeli na 5. trialogu 26. junija 2017. Dogovorjeno besedilo je nato 28. junija 2017 odobril Svet (Coreper II), Evropski parlament pa ga je sprejel na plenarnem zasedanju 6. julija 2017 v Strasbourgu. Svet bo uredbo o EFSD dokončno sprejel septembra 2017.

Komisija zato v tem PSP zahteva potrebne odobritve, da se zagotovi prispevek iz splošnega proračuna za jamstveni sklad EFSD v letu 2017 (275 milijonov EUR v odobritvah za prevzem obveznosti in odobritvah plačil). Preostali prispevek za sklad v višini 75 milijonov EUR iz splošnega proračuna bo zagotovljen v letih 2018–2020.

2.2 Financiranje

Zaradi odsotnosti rezerve pod zgornjo mejo obveznosti v razdelku 4 Evropa v svetu v splošnem proračunu za leto 2017 in ob upoštevanju že izvedenih prerazporeditev v sprejetem proračunu za leto 2017 Komisija predlaga uporabo instrumenta prilagodljivosti, da bi v celoti pokrila povečanje odobritev za prevzem obveznosti in odobritev plačil, za katere je zaprosila za financiranje EFSD (275 milijonov EUR). Temu predlogu spremembe proračuna je priložen ustrezni predlog za uporabo instrumenta prilagodljivosti.

Kar zadeva odobritve plačil, Komisija pričakuje nezadostno izvrševanje v okviru Sklada za azil, migracije in vključevanje (AMIF) v okviru razdelka 3 Varnost in državljanstvo. Glavni razlog za takšno stanje so določene zamude pri zagonu programov zaradi poznega sprejetja pravne podlage, ki so posledično povzročile zamude pri načrtovanju programov in določitvi nacionalnih organov. Poleg tega se oba mehanizma premestitev v okviru AMIF izvajata počasneje, kot je bilo pričakovano, kar bo povzročilo nižje izjave o odhodkih v letnih obračunih držav članic konec marca 2017. Znesek odobritev plačil, ki je na voljo v razdelku 3, je zato treba zmanjšati za 275 milijonov EUR. V času priprave splošnega proračuna za leto 2017 tega ni bilo mogoče upoštevati.